Hér fannst Sunniva heitin Ødegård hrottalega myrt við göngustíg í smábænum Varhaug í Rogaland að morgni 30. júlí í fyrra og var þar framið slíkt afbrot að íbúar bæjarins höfðu aldrei staðið frammi fyrir öðru eins . Unglingur , sem þá var 17 ára , var fljótlega handtekinn eftir ábendingum vitna og sór hann af sér eftir bestu getu auk þess sem faðir hans var handtekinn við rekstur málsins eftir að í ljós kom að hann hafði þvegið blóð úr fötum sonar síns og falið blóðugan klaufhamar . Ákærði var í dag dæmdur til 12 ára varðveislu og óvíst að hann strjúki nokkurn tímann um frjálst höfuð á ný . Ljósmynd / Jon Ingemundsen / Stavanger Aftenblad Atli Steinn Guðmundsson skrifar frá Ósló Nítján ára gamall maður vandaði ekki kveðjurnar þegar honum var boðið að hafa uppi lokaorð sín áður en Lögmannsréttur Gulaþings kvað upp dóm yfir honum í dag fyrir að myrða 13 ára gamla stúlku , Sunnivu Ødegård , á hrottalegan hátt með klaufhamri , svala sér kynferðislega á líki hennar og reyna að lokum að kveikja í því í smábænum Varhaug í Rogaland við vesturströnd Noregs aðfaranótt 30. júlí í fyrra . Sakborningur tók sér tveggja mínútna umhugsunarfrest áður en hann leit upp og sagði blákalt við viðstadda og án þess að minnstu tilfinningar væru þar greinanlegar : „ Ég hef ekkert að segja við aðstandendur . Mér finnst best að þið séuð mér öll reið og að þið hatið mig fyrir það sem ég hef gert . “ Dómsorðið var lesið í dag , 12 ára varðveisludómur [ n. forvaring ] með átta ára lágmarkstíma , sjónarmun þyngri dómur en þau 11 ár og sjö ára lágmark sem honum voru gerð í Héraðsdómi Jæren í Sandnes í Rogaland 26. júní í sumar . Varðveisluúrræðið er það sama og fjöldamorðingjanum Anders Behring Breivik var dæmt , réttarúrræði sem stofnað var til árið 2001 og tók við af því sem hét lífstíðarfangelsi og var numið úr norskum hegningarlögum árið 1981 . Í millitíðinni varð til úrræði sem hét öryggisgæsla [ n. sikring ] og lagt var af við tilkomu forvaring-úrræðisins . Varðveisludóm í Noregi hljóta þeir afbrotamenn sem svo er ástatt um að hugsanlega sé aldrei hægt að hleypa þeim út í mannlegt samfélag á ný . Er þá hægt , að lágmarkstímanum afplánuðum , að framkvæma mat geðfróðra á dæmdum einstaklingi og án nýrrar ákæru framlengja afplánunartíma svo lengi sem hætta er talin stafa af brotamanninum . Með öðrum orðum er þar á ferð úrræði sem gerir norsku réttarkerfi kleift að hleypa fólki , sem óbetranlegt telst , aldrei aftur út úr fangelsi eða annarri stofnun . „ Drápið var kaldrifjað , skipulagt og tók góða stund þarna um nóttina , “ sagði Nina Grande héraðssaksóknari í lokaræðu sinni fyrir lögmannsréttinum þegar hún fór fram á varðveisludóm yfir ákærða vegna hættunnar á því að hann endurtæki háttsemina . „ Hann svaraði fyrir sig með því að hann hefði myrt 13 ára barn vegna reiði í garð foreldra hans . Sá framburður einn segir að hættan á endurtekinni háttsemi er veruleg , “ sagði Grande enn fremur . Dómurinn féllst á kröfu saksóknara með eftirtöldum rökstuðningi : „ Ekkert bendir til þess eins og sakir standa að hann [ ákærði ] hafi áttað sig á alvöru verknaðarins . [...] Velferð samfélagsins , ekki síst hvað önnur börn snertir , vegur hér þungt . Aðrir borgarar , börn ekki síst , eiga heimtingu á því að samfélagið veiti þeim vernd gagnvart einstaklingum sem vitað er að háski stafar af . “ Dæmdi sætti sex vikna geðrannsókn við Sandviken-sjúkrahúsið í Bergen í október og nóvember í fyrra þar sem teymi tveggja geðlækna og átta hjúkrunarfræðinga og sjúkraliða kom að geðmati hans . Þrír geðlæknar , dr. Anders Hartwig yfirlæknir , Tor Ketil Larsen og Dan Tungland , notuðu heilan dag , 3. júní , til að gera ítarlega grein fyrir mati sínu við Héraðsdóm Jæren , og mátu greindarvísitölu ákærða um 80 stig , en árið 2014 hafði hún verið metin 70 – 75 stig sem telst á mörkum greindarskerðingar ( e.borderline impaired ) . Komust læknarnir að þeirri niðurstöðu að ákærði hefði verið meðvitaður um gerðir sínar ( n.tilregnelig ) á verknaðarstundu , en verið í neyslutengdu geðrofi sem telst í skilningi norsks refsiréttar vitundarskerðing ( n.bevissthetsforstyrrelse ) , en ekki fullkomið geðveikisástand sem tækt teldist sem ábyrgðarleysisástæða við manndráp . Vitað var að ákærði , í ljósi hans eigin framburðar , hafði verið í langvarandi neyslu e-taflna og kannabisefna dagana fyrir víg Sunnivu auk þess sem hann greindi réttinum frá miklum kvíða sínum og þráhyggju sem meðal annars kom fram í því að hann taldi aðra geta lesið hugsanir hans .